Propunere de DECIZIE A CONSILIULUI de stabilire a anumitor măsuri tranzitorii și măsuri care decurg din încetarea participării Regatului Unit al Marii Britanii și Irlandei de Nord la anumite acte ale Uniunii din domeniul cooperării polițienești și al cooperării judiciare în materie penală adoptate înainte de intrarea în vigoare a Tratatului de la Lisabona /* COM/2014/0596 final - 2014/0278 (NLE) */





EXPUNERE DE MOTIVE 1. CONTEXTUL PROPUNERII Protocolul (nr. 36) privind dispozițiile tranzitorii, anexat la Tratatul privind Uniunea Europeană (TUE), la Tratatul privind funcționarea Uniunii Europene (TFUE) și la Tratatul de instituire a Comunității Europene a Energiei Atomice, confirmă, la articolul 9, faptul că actele Uniunii adoptate în temeiul TUE, înainte de intrarea în vigoare a Tratatului de la Lisabona, continuă să producă efecte juridice atât timp cât aceste acte nu vor fi fost abrogate, anulate sau modificate. Conform prevederilor articolului 10 alineatul (1) din Protocolul (nr. 36), cu titlul de măsură tranzitorie și în ceea ce privește actele Uniunii în domeniul cooperării polițienești și al cooperării judiciare în materie penală, adoptate înainte de intrarea în vigoare a Tratatului de la Lisabona, la data intrării în vigoare a tratatului menționat, și anume 1 decembrie 2009, atribuțiile instituțiilor sunt următoarele: atribuțiile Comisiei, în temeiul articolului 258 din TFUE, nu se aplică, iar atribuțiile Curții de Justiție a UE, în temeiul titlului VI din TUE, în versiunea în vigoare înainte de intrarea în vigoare a Tratatului de la Lisabona, rămân neschimbate, inclusiv în cazul în care au fost acceptate în temeiul articolului 35 alineatul (2) din TUE menționat. Articolul 10 alineatul (3) din Protocolul (nr. 36) prevede că măsura tranzitorie prevăzută la articolul 10 alineatul (1) încetează să producă efecte în termen de cinci ani de la intrarea în vigoare a Tratatului de la Lisabona, și anume la 1 decembrie 2014. Conform prevederilor articolului 10 alineatul (4) primul paragraf din Protocolul (nr. 36), cu cel puțin șase luni înainte de expirarea perioadei de tranziție prevăzute la articolul 10 alineatul (3), Regatul Unit poate să notifice Consiliului faptul că nu acceptă, referitor la actele prevăzute la articolul 10 alineatul (1), atribuțiile instituțiilor menționate la articolul 10 alineatul (1), în conformitate cu tratatele. În cazul în care Regatul Unit a efectuat notificarea respectivă, de la data expirării perioadei de tranziție prevăzute la articolul 10 alineatul (3), adică de la 1 decembrie 2014, toate actele menționate la articolul 10 alineatul (1) încetează să i se mai aplice. La 24 iulie 2013, Regatul Unit a efectuat notificarea menționată la articolul 10 alineatul (4) primul paragraf din Protocolul (nr. 36). Conform articolului 10 alineatul (4) al doilea paragraf din Protocolul (nr. 36), Consiliul, hotărând cu majoritate calificată, la propunerea Comisiei, stabilește „măsurile tranzitorii necesare și măsurile necesare care decurg din cele de mai sus”. Regatul Unit nu participă la adoptarea respectivei decizii. Conform articolului 10 alineatul (4) al treilea paragraf din Protocolul (nr. 36), Consiliul, hotărând cu majoritate calificată, la propunerea Comisiei, poate adopta, de asemenea, o decizie prin care să prevadă că Regatul Unit suportă, după caz, consecințele financiare directe, care decurg în mod necesar și inevitabil din încetarea participării sale la acele acte. O propunere în acest sens este înaintată Consiliului astăzi.[1] Articolul 10 alineatul (5) din Protocolul (nr. 36) prevede că la orice dată, ulterior, Regatul Unit poate să notifice Consiliului intenția sa de a participa la acte care au încetat să i se aplice în conformitate cu articolul 10 alineatul (4) primul paragraf. Se preconizează că Regatul Unit va notifica dorința sa de a participa la 35 de acte din acquis-ul fostului pilon 3, care încetează să se aplice Regatului Unit la 1 decembrie 2014. Orice întrerupere a punerii în aplicare și a aplicării acestor acte ar trebui evitată. Așadar, ar trebui să se prevadă că aceste acte vor continua să se aplice Regatului Unit pentru o perioadă de tranziție limitată, până la intrarea în vigoare a deciziilor Consiliului și Comisiei de autorizare a participării Regatului Unit. Regatul Unit a anunțat că nu intenționează să notifice Consiliului, la acest stadiu, dorința sa de a participa la Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere[2], la Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere[3] și la Decizia-cadru 2009/905/JAI a Consiliului din 30 noiembrie 2009 privind acreditarea furnizorilor de servicii de expertiză criminalistică care efectuează activități de laborator[4] (denumite în continuare „deciziile Prüm”). Ca urmare a notificării din 24 iulie 2013 și a faptului că nu s-a notificat intenția de participare la deciziile Prüm, acestea vor înceta să se aplice Regatului Unit începând cu data de 1 decembrie 2014. Ca o consecință a faptului că deciziile Prüm nu se aplică Regatului Unit începând cu 1 decembrie 2014, Regatul Unit nu va putea avea acces, în scopul asigurării respectării legii, la amprentele digitale conținute în baza de date Eurodac. Explicația acestei consecințe se regăsește în prevederile articolului 20 și ale considerentului (32) din Regulamentul (UE) nr. 603/2013[5]. Acest lucru nu are nicio incidență asupra faptului că restul Regulamentului (UE) nr. 603/2013 se aplică Regatului Unit. Având în vedere importanța practică și operațională pe care o au pentru Uniune Deciziile Prüm în ceea ce privește siguranța publică și, în special, în ceea ce privește asigurarea respectării legii și prevenirea, detectarea și investigarea infracțiunilor, s-au făcut următoarele aranjamente: Regatul Unit va efectua o analiză economică și operațională completă pentru a evalua atât beneficiile și avantajele practice ale reluării participării sale la deciziile Prüm, cât și a măsurilor necesare în acest sens; rezultatele acestei analize urmează să fie publicate până la 30 septembrie 2015. Această activitate se va desfășura în strânsă colaborare cu partenerii operaționali din Regatul Unit, cu toate celelalte state membre, Comisia, Europol și Eurojust. În cazul în care această analiză economică și operațională este pozitivă, Regatul Unit va hotărî, până la 31 decembrie 2015, dacă să notifice sau nu, în termen de patru săptămâni, dorința sa de a participa la deciziile Prüm, în conformitate cu dispozițiile articolului 10 alineatul (5) din Protocolul nr. 36. Regatul Unit a precizat că va fi necesar votul favorabil al parlamentului său național, înainte de luarea unei astfel de hotărâri. Nerespectarea acestor măsuri, precum și posibila neparticipare a Regatului Unit la deciziile Prüm ar trebui să aibă consecințe financiare. O propunere în acest sens este prezentată Consiliului astăzi[6]. 2. ELEMENTELE JURIDICE ALE PROPUNERII Rezumatul măsurilor propuse Propunerea prevede măsuri tranzitorii și măsuri care decurg din cele de mai sus, în sensul articolului 10 alineatul (4) al doilea paragraf din Protocolul (nr. 36). Temeiul juridic Articolul 10 alineatul (4) al doilea paragraf din Protocolul (nr. 36). Principiul subsidiarității Doar Consiliul este autorizat, în temeiul articolului 10 alineatul (4) al doilea paragraf din Protocolul (nr. 36), să adopte măsuri tranzitorii și măsuri „care decurg din cele de mai sus”. Prin urmare, principiul subsidiarității nu este aplicabil. Principiul proporționalității Propunerea respectă principiul proporționalității. Alegerea instrumentului Instrumentul propus: Decizie a Consiliului. Conform articolului 10 alineatul (4) al doilea paragraf din Protocolul (nr. 36), Consiliul, hotărând cu majoritate calificată, la propunerea Comisiei, stabilește „măsurile tranzitorii necesare și măsurile necesare care decurg din cele de mai sus”. O decizie este forma de act adecvată pentru a pune în aplicare această dispoziție de drept primar. 3. IMPACTUL BUGETAR Propunerea nu are niciun impact asupra bugetului Uniunii Europene. 2014/0278 (NLE) Propunere de DECIZIE A CONSILIULUI de stabilire a anumitor măsuri tranzitorii și măsuri care decurg din încetarea participării Regatului Unit al Marii Britanii și Irlandei de Nord la anumite acte ale Uniunii din domeniul cooperării polițienești și al cooperării judiciare în materie penală adoptate înainte de intrarea în vigoare a Tratatului de la Lisabona CONSILIUL UNIUNII EUROPENE, având în vedere Protocolul privind dispozițiile tranzitorii, în special articolul 10 alineatul (4) al doilea paragraf, având în vedere propunerea Comisiei Europene, întrucât: (1) În temeiul Protocolului (nr. 36) privind dispozițiile tranzitorii, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, Regatul Unit a avut posibilitatea să notifice Consiliului, până cel târziu la 31 mai 2014, faptul că nu acceptă atribuțiile Comisiei și ale Curții de Justiție introduse prin Tratatul de la Lisabona, în legătură cu actele Uniunii din domeniul cooperării polițienești și al cooperării judiciare în materie penală care au fost adoptate înainte de intrarea în vigoare a Tratatului de la Lisabona. (2) Prin scrisoarea adresată Președintelui Consiliului la 24 iulie 2013, Regatul Unit a notificat faptul că nu acceptă atribuțiile Comisiei și ale Curții de Justiție introduse prin Tratatul de la Lisabona în domeniul cooperării polițienești și al cooperării judiciare. Prin urmare, actele relevante din domeniul cooperării polițienești și al cooperării judiciare în materie penală încetează să se aplice Regatului Unit la 1 decembrie 2014. (3) Regatul Unit poate notifica intenția sa de a participa la actele care au încetat să i se aplice. (4) Prin scrisoarea adresată Președintelui Consiliului și Președintelui Comisiei la [... 2014], Regatul Unit a notificat intenția sa de a participa la unele dintre aceste acte. (5) În conformitate cu articolul 10 alineatul (4) al doilea paragraf din Protocolul nr. 36, Consiliul ar trebui să stabilească, la propunerea Comisiei, „măsurile tranzitorii necesare și măsurile necesare care decurg din cele de mai sus”. De asemenea, Consiliul poate, în temeiul celui de-al treilea paragraf al aceleiași dispoziții, să prevadă că Regatul Unit trebuie să suporte consecințele financiare care decurg în mod necesar și inevitabil din încetarea participării sale la acele acte. (6) Orice întrerupere a punerii în aplicare și a aplicării acestor acte la care Regatul Unit a solicitat să participe ar trebui evitată. Așadar, ar trebui să se prevadă că aceste acte vor continua să se aplice Regatului Unit pentru o perioadă de tranziție limitată, până la intrarea în vigoare a deciziilor Consiliului și Comisiei de autorizare a participării Regatului Unit. (7) Având în vedere faptul că Regatul Unit nu a notificat Consiliului intenția sa de a participa la Deciziile 2008/615/JAI[7] și 2008/616/JAI[8] ale Consiliului și la Decizia-cadru 2009/905/JAI a Consiliului[9], cunoscute sub denumirea colectivă de „deciziile Prüm”, acestea vor înceta să se aplice Regatului Unit începând cu 1 decembrie 2014. Ca urmare a încetării aplicării deciziilor Prüm și până când nu își va relua participarea la aceste decizii, Regatul Unit nu va avea posibilitatea de a accesa, în scopul asigurării respectării legii, baza de date Eurodac instituită prin Regulamentul (UE) nr. 603/2013 al Parlamentului European și al Consiliului[10]. (8) Cu toate acestea, având în vedere importanța practică și operațională pe care o au pentru Uniune Deciziile 2008/615/JAI și 2008/616/JAI, precum și Decizia-cadru 2009/905/JAI în ceea ce privește siguranța publică și, în special, în ceea ce privește asigurarea respectării legii și prevenirea, detectarea și investigarea infracțiunilor, Regatul Unit va efectua, în strânsă colaborare cu partenerii operaționali din Regatul Unit, cu toate celelalte state membre, Comisia, Europol și Eurojust, o analiză economică și operațională completă pentru a evalua atât beneficiile și avantajele practice ale reluării participării sale la deciziile Prüm, cât și măsurile necesare în acest sens; rezultatele acestei analize urmează să fie publicate până la 30 septembrie 2015. (9) În cazul în care analiza economică și operațională menționată anterior este pozitivă, Regatul Unit va hotărî, până la 31 decembrie 2015, dacă să notifice sau nu, în termen de patru săptămâni, intenția sa de a participa la deciziile Prüm, în conformitate cu dispozițiile articolului 10 alineatul (5) din Protocolul nr. 36. Regatul Unit a precizat că va fi necesar votul favorabil al parlamentului său național, înainte de luarea unei astfel de hotărâri. (10) Regulile privind consecințele financiare suportate ca urmare a încetării participării Regatului Unit la deciziile Prüm sunt prevăzute în Decizia [...] a Consiliului. (11) În conformitate cu articolul 10 alineatul (4) al doilea paragraf din Protocolul (nr. 36) privind dispozițiile tranzitorii, Regatul Unit nu participă la adoptarea prezentei decizii, însă aceasta este obligatorie pentru Regatul Unit, ADOPTĂ PREZENTA DECIZIE: Articolul 1 Actele enumerate în anexa la prezenta decizie continuă să se aplice Regatului Unit până la data de 7 decembrie 2014. Articolul 2 1. În termen de 10 zile cel târziu de la data intrării în vigoare a prezentei decizii, Regatul Unit începe efectuarea unei analize economice și operaționale complete pentru a evalua beneficiile și avantajele practice ale reluării participării Regatului Unit la Deciziile 2008/615/JAI și 2008/616/JAI și la Decizia-cadru 2009/905/JAI, precum și măsurile necesare în acest sens. Regatul Unit desfășoară această activitate în strânsă colaborare cu partenerii operaționali din Regatul Unit, cu toate celelalte state membre, Comisia, Europol și Eurojust. 2. Regatul Unit publică rezultatele acestei analize economice și operaționale până la 30 septembrie 2015 cel târziu; 3. În cazul în care analiza economică și operațională este pozitivă, Regatul Unit hotărăște, până la 31 decembrie 2015, dacă să notifice sau nu Consiliului intenția sa de a participa la deciziile Prüm, în conformitate cu articolul 10 alineatul (5) din Protocolul (nr. 36) privind dispozițiile tranzitorii. Notificarea se efectuează în termen de patru săptămâni începând cu data de 31 decembrie 2015. Articolul 3 Până la momentul intrării în vigoare a unei decizii de confirmare a participării Regatului Unit la Deciziile 2008/615/JAI și 2008/616/JAI, precum și la Decizia-cadru 2009/905/JAI, Regatul Unit nu are posibilitatea de a accesa, în scopul asigurării respectării legii, baza de date Eurodac instituită prin Regulamentul (UE) nr. 603/2013. Articolul 4 În cazul în care Regatul Unit nu notifică intenția sa de a participa la Deciziile 2008/615/JAI și 2008/616/JAI, precum și la Decizia-cadru 2009/905/JAI în termen de patru săptămâni începând din 31 decembrie 2015, Comisia prezintă Parlamentului European și Consiliului un raport cu privire la efectele neparticipării Regatului Unit la deciziile Prüm. Articolul 5 Prezenta decizie intră în vigoare la 30 noiembrie 2014. Adoptată la Bruxelles, Pentru Consiliu, Președintele [1] [a se insera referința la cealaltă propunere cu aceeași dată] [2] JO L 210, 6.8.2008, p. 1. [3] JO L 210, 6.8.2008, p. 12. [4] JO L 322, 9.12.2009, p. 14. [5] Regulamentul (UE) nr. 603/2013 al Parlamentului European și al Consiliului din 26 iunie 2013 privind instituirea sistemului „Eurodac” pentru compararea amprentelor digitale în scopul aplicării eficiente a Regulamentului (UE) nr. 604/2013 de stabilire a criteriilor și mecanismelor de determinare a statului membru responsabil de examinarea unei cereri de protecție internațională prezentate într-unul dintre statele membre de către un resortisant al unei țări terțe sau de către un apatrid și privind cererile autorităților de aplicare a legii din statele membre și a Europol de comparare a datelor Eurodac în scopul asigurării respectării aplicării legii și de modificare a Regulamentului (UE) nr. 1077/2011 de instituire a Agenției europene pentru gestionarea operațională a sistemelor informatice la scară largă, în spațiul de libertate, securitate și justiție (JO L 180, 29.6.2013, p. 1). [6] A se vedea nota de subsol 1. [7] Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (JO L 210, 6.8.2008, p. 1). [8] Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere (JO L 210, 6.8.2008, p. 12). [9] Decizia-cadru 2009/905/JAI a Consiliului din 30 noiembrie 2009 privind acreditarea furnizorilor de servicii de expertiză criminalistică care efectuează activități de laborator (JO L 322, 9.12.2009, p. 14). [10] Regulamentul (UE) nr. 603/2013 al Parlamentului European și al Consiliului din 26 iunie 2013 privind instituirea sistemului „Eurodac” pentru compararea amprentelor digitale în scopul aplicării eficiente a Regulamentului (UE) nr. 604/2013 de stabilire a criteriilor și mecanismelor de determinare a statului membru responsabil de examinarea unei cereri de protecție internațională prezentate într-unul dintre statele membre de către un resortisant al unei țări terțe sau de către un apatrid și privind cererile autorităților de aplicare a legii din statele membre și a Europol de comparare a datelor Eurodac în scopul asigurării respectării aplicării legii și de modificare a Regulamentului (UE) nr. 1077/2011 de instituire a Agenției europene pentru gestionarea operațională a sistemelor informatice la scară largă, în spațiul de libertate, securitate și justiție (JO L 180, 29.6.2013, p. 1). ANEXĂ la Propunerea de decizie a Consiliului de stabilire a anumitor măsuri tranzitorii și măsuri care decurg din încetarea participării Regatului Unit al Marii Britanii și Irlandei de Nord la anumite acte ale Uniunii din domeniul cooperării polițienești și al cooperării judiciare în materie penală adoptate înainte de intrarea în vigoare a Tratatului de la Lisabona Anul || Titlul 1990 || Convenția de punere în aplicare a acordului Schengen din 1985: articolul 39 în măsura în care această dispoziție nu a fost înlocuită prin Decizia-cadru 2006/960/JAI a Consiliului, articolul 40, articolele 42 și 43 (în măsura în care acestea se referă la articolul 40), articolul 44, articolul 46, articolul 47 [cu excepția alineatului (2) litera (c) și a alineatului (4)], articolul 54, articolul 55, articolul 56, articolul 57, articolul 58, articolele 59-69 (în măsura necesară în ceea ce privește statele AELS asociate), articolul 71, articolul 72, articolul 126, articolul 127, articolul 128, articolul 129, articolul 130 și Actul final - Declarația nr. 3 [privind articolul 71 alineatul (2)] 1997 || Acțiunea comună 97/827/JAI a Consiliului din 5 decembrie 1997 de instituire a unui mecanism de evaluare a aplicării și a punerii în aplicare pe plan național a angajamentelor internaționale în domeniul luptei împotriva criminalității organizate 1997 || Actul Consiliului din 18 decembrie 1997 de elaborare a Convenției cu privire la asistența reciprocă și cooperarea între administrațiile vamale, cunoscută sub denumirea de „Convenția Napoli II” 1998 || Acțiunea comună 98/700/JAI din 3 decembrie 1998 referitoare la crearea unui Sistem European de Arhivare a Imaginilor (FADO) 2000 || Decizia 2000/375/JAI a Consiliului privind combaterea pornografiei infantile pe Internet 2000 || Decizia 2000/586/JAI a Consiliului din 28 septembrie 2000 de instituire a unei proceduri de modificare a articolului 40 alineatele (4) și (5), a articolului 41 alineatul (7) și a articolului 65 alineatul (2) din Convenția de punere în aplicare a Acordului Schengen din 14 iunie 1985 privind eliminarea treptată a controalelor la frontierele externe comune 2000 || Decizia 2000/641/JAI a Consiliului din 17 octombrie 2000 privind înființarea unui Secretariat al autorităților comune de control pentru protecția datelor instituite prin Convenția privind înființarea Biroului European de Poliție (Convenția Europol), Convenția privind utilizarea tehnologiei informației în domeniul vamal și Convenția de punere în aplicare a Acordului Schengen privind eliminarea treptată a controalelor la frontierele comune (Convenția Schengen) 2000 || Decizia 2000/642/JAI a Consiliului din 17 octombrie 2000 privind acordurile de cooperare între unitățile de informații financiare ale statelor membre în ceea ce privește schimbul de informații. 2002 || Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate 2002 || Decizia 2002/348/JAI a Consiliului din 25 aprilie 2002 privind siguranța la meciurile de fotbal de anvergură internațională 2002 || Decizia-cadru 2002/465/JAI a Consiliului din 13 iunie 2002 privind echipele comune de anchetă 2002 || Decizia-cadru 2002/584/JAI a Consiliului din 13 iunie 2002 privind mandatul european de arestare și procedurile de predare între statele membre 2003 || Decizia 2003/659/JAI a Consiliului din 18 iunie 2003 de modificare a Deciziei 2002/187/JAI a Consiliului de instituire a Eurojust în scopul consolidării luptei împotriva formelor grave de infracționalitate 2003 || Decizia 2003/725/JAI a Consiliului din 2 octombrie 2003 de modificare a dispozițiilor articolului 40 alineatele (1) și (7) din Convenția de punere în aplicare a Acordului Schengen din 14 iunie 1985 privind eliminarea treptată a controalelor la frontierele comune 2005 || Decizia-cadru 2005/214/JAI a Consiliului din 24 februarie 2005 privind aplicarea principiului recunoașterii reciproce a sancțiunilor financiare 2006 || Decizia-cadru 2006/783/JAI a Consiliului din 6 octombrie 2006 privind aplicarea principiului recunoașterii reciproce pentru hotărârile de confiscare 2006 || Decizia-cadru 2006/960/JAI a Consiliului din 18 decembrie 2006 privind simplificarea schimbului de informații și date operative între autoritățile de aplicare a legii ale statelor membre ale Uniunii Europene, cunoscută sub denumirea de „Inițiativa suedeză” 2007 || Decizia 2007/171/CE a Comisiei din 16 martie 2007 de stabilire a cerințelor rețelei Sistemului de Informații Schengen din a doua generație - SIS II 2007 || Decizia 2007/412/JAI a Consiliului din 12 iunie 2007 de modificare a Deciziei 2002/348/JAI privind siguranța la meciurile de fotbal de anvergură internațională 2007 || Decizia 2007/533/JAI a Consiliului din 12 iunie 2007 privind înființarea, funcționarea și utilizarea Sistemului de informații Schengen de a doua generație (SIS II) 2007 || Decizia 2007/845/JAI a Consiliului din 6 decembrie 2007 privind cooperarea dintre oficiile de recuperare a creanțelor din statele membre în domeniul urmăririi și identificării produselor provenite din săvârșirea de infracțiuni sau a altor bunuri având legătură cu infracțiunile 2008 || Decizia-cadru 2008/977/JAI a Consiliului din 27 noiembrie 2008 privind protecția datelor cu caracter personal prelucrate în cadrul cooperării polițienești și judiciare în materie penală 2008 || Decizia 2009/426/JAI a Consiliului din 16 decembrie 2008 privind consolidarea Eurojust și de modificare a Deciziei 2002/187/JAI de instituire a Eurojust în scopul consolidării luptei împotriva formelor grave de criminalitate 2008 || Decizia-cadru 2008/675/JAI a Consiliului din 24 iulie 2008 privind luarea în considerare a condamnărilor în statele membre ale Uniunii Europene în cadrul unui nou proces penal 2008 || Decizia-cadru 2008/909/JAI a Consiliului din 27 noiembrie 2008 privind aplicarea principiului recunoașterii reciproce a hotărârilor judecătorești în materie penală care impun pedepse sau măsuri privative de libertate în scopul executării lor în Uniunea Europeană („transferul persoanelor aflate în detenție”) 2008 || Decizia 2008/976/JAI a Consiliului din 16 decembrie 2008 privind Rețeaua Judiciară Europeană 2009 || Decizia-cadru 2009/299/JAI a Consiliului din 26 februarie 2009 de modificare a Deciziilor-cadru 2002/584/JAI, 2005/214/JAI, 2006/783/JAI, 2008/909/JAI și 2008/947/JAI, de consolidare a drepturilor procedurale ale persoanelor și de încurajare a aplicării principiului recunoașterii reciproce cu privire la deciziile pronunțate în absența persoanei în cauză de la proces 2009 || Decizia-cadru 2009/315/JAI a Consiliului din 26 februarie 2009 privind organizarea și conținutul schimbului de informații extrase din cazierele judiciare între statele membre 2009 || Decizia 2009/316/JAI a Consiliului din 6 aprilie 2009 de instituire a Sistemului european de informații cu privire la cazierele judiciare (ECRIS) în aplicarea articolului 11 din Decizia-cadru 2009/315/JAI 2009 || Decizia 2009/371/JAI a Consiliului privind înființarea Oficiului European de Poliție (Europol) 2009 || Decizia-cadru 2009/829/JAI a Consiliului din 23 octombrie 2009 privind aplicarea, între statele membre ale Uniunii Europene, a principiului recunoașterii reciproce în materia deciziilor privind măsurile de supraveghere judiciară ca alternativă la arestarea preventivă 2009 || Decizia 2009/917/JAI a Consiliului din 30 noiembrie 2009 privind utilizarea tehnologiei informației în domeniul vamal 2009 || Decizia 2009/934/JAI a Consiliului din 30 noiembrie 2009 de adoptare a normelor de punere în aplicare care reglementează relațiile Europol cu partenerii, inclusiv schimbul de date cu caracter personal și de informații clasificate 2009 || Decizia 2009/936/JAI a Consiliului din 30 noiembrie 2009 de adoptare a normelor de punere în aplicare privind fișierele de lucru pentru analiză ale Europol 2009 || Decizia 2009/968/JAI a Consiliului din 30 noiembrie 2009 de adoptare a normelor privind confidențialitatea informațiilor Europol